Nom del títol: Graduat/ada en Comunicació Audiovisual per la Universitat Internacional de Catalunya
Proporcionar una formació personalitzada, humana i professional als estudiants, basada en l'ús de les noves tecnologies i orientada a la projecció internacional.
Nom del títol: Graduat/ada en Publicitat i Relacions Públiques per la Universitat Internacional de Catalunya
Oferir una visió estratègica de la comunicació corporativa i un domini de les eines que permeten el desenvolupament de la comunicació en un entorn global, caracteritzat per la saturació dels mitjans publicitaris tradicionals.
La publicitat no deixa d'evolucionar contínuament.
D'una banda, la sofisticació del missatge (escrit i audiovisual), cada cop més ajustat a públics objectiu més concrets; de l'altra, la utilització de suports tecnològicament nous (internet); a més de la «publicitat sota llindar» ( below the line ), amb l'aparició del producte integrat en una sèrie de televisió, o en una pel·lícula, fan d'aquest un sector professional actiu i amb projecció clara de futur.
Les relacions públiques estan, a l'Estat espanyol, molt lluny d'arribar al seu sostre professional.
Als països anglosaxons, i especialment als Estats Units, fa dècades que empreses i institucions van adonar-se de les seves possibilitats.
En alguns sectors econòmics del nostre país tot just estem «descobrint» les seves aplicacions, però precisament per aquest motiu caldran professionals degudament preparats per respondre a aquestes necessitats: relacions públiques en el sector sanitari, esportiu o institucional són tendències a l'alça, de la mateixa forma que les organitzacions no lucratives descobreixen tècniques de relacions públiques que els són de gran utilitat.
Nom del títol: Graduat/ada en periodisme per la Universitat Internacional de Catalunya
Els mitjans de comunicació tradicionals es troben en una situació de crisi que obliga a repensar el model de negoci de la informació i, fins i tot, la professió periodística mateixa.
El context del segle xxi és el d'uns mitjans de comunicació que han perdut l'exclusiva de la informació, que formen part d'un marc en què els ciutadans ja no són receptors passius sinó actors capaços de tenir un rol protagonista en la difusió de la informació.
La informació ja no és un bé escàs, sinó abundant, i distribuït en múltiples plataformes i formats.
Ens trobem davant d'un canvi de paradigma que comporta la necessitat de tornar a inventar els mitjans i el rol dels periodistes.
Cal destacar, no obstant això, que el sentit de la professió continua sent no només vàlid, sinó necessari.
La difusió d'informació veraç i de qualitat és un pilar de les societats democràtiques, però aquesta nova situació obliga a repensar la manera de dur a la pràctica aquesta tasca.
Entenem que el camí exigeix formar periodistes capacitats per desenvolupar la seva tasca en un escenari radicalment nou.
Això es tradueix en una sèrie d'objectius concrets.
En primer lloc, instruir professionals responsables i plenament conscients de la dimensió social del periodisme.
Alhora, volem dotar-los d'una formació generalista de qualitat, amb uns fonaments intel·lectuals i deontològics sòlids.
Un altre objectiu és el de formar periodistes amb una visió internacional de la professió i capacitats per exercir en un context global.
Com a conseqüència d'això, també volem fomentar-ne l'esperit emprenedor i proporcionar-los una perspectiva empresarial del sector dels mitjans de comunicació.
Pretenem, també, dotar-los dels coneixements i les aptituds necessaris per fer front al nou context informatiu i per desenvolupar projectes de comunicació adaptats a les característiques d'aquest escenari.
Finalment, volem formar professionals habilitats per exercir la seva tasca amb flexibilitat i competència en qualsevol mitjà o empresa de comunicació.
L'entorn en el qual el professional del periodisme exerceix la seva tasca es troba en un procés de canvi.
Per aquest motiu, entenem que la formació dels futurs periodistes o comunicadors/ores no pot ser aliena a aquesta transformació.
La titulació està plantejada amb l'objectiu de respondre a les necessitats de futur de la professió.
Els reptes als quals s'enfronten els mitjans de comunicació no es poden tractar amb fórmules tradicionals, sinó que requereixen solucions imaginatives i professionals capacitats i capacitades per emprendre-les.